Carrie Johnson, forsætisráðherrafrú í Bretlandi á von á barni. Barnið verður það sjötta sem fæðist sitjandi forsætisráðherra í Bretlandi frá upphafi, en enginn forsætisráðherra eignaðist barn í stjórnartíð sinni alla tuttugustu öldina.
Carrie og Boris Johnson tilkynntu um óléttuna í gær. Á Instagramsíðu sinni sagðist Carrie vera í skýjunum yfir fregnunum. Þær væru sérstaklega ánægjulegar í ljósi þess að hún missti fóstur fyrr á þessu ári. Forsætisráðherrahjónin gengu í hjónaband fyrr á þessu ári og barnið, sem á að fæðast í desember, verður annað barn þeirra saman. Fyrir eiga þau soninn Wilfred sem fæddist níu mánuðum eftir að faðir hans tók við embætti forsætisráðherra Bretlands.
Barnið sem forsætisráðherrahjónin eiga von á verður sjötta barnið sem fæðist sitjandi forsætisráðherra í sögu Bretlands. Þrjú þeirra eru fædd forsætisráðherrum á þessari öld, en auk barns Johnson hjónanna eignuðust David Cameron og Tony Blair börn með eiginkonum sínum á meðan þeir sátu í embætti.
Ekkert barn átti hinsvegar Downingstæti 10 að sínu fyrsta heimili alla tuttugustu öldina, en enginn þeirra sem gegndi embætti forsætisráðherra Bretlands þá róstursömu öld eignaðist barn á meðan á embættistíðinni stóð.
Tvö börn fæddust hins vegar sitjandi forsætisráðherra á nítjándu öldinni, það voru synir John Russel og eiginkonu hans Frances.
Forsætisráðherrahjónin í Bretlandi eiga von á barni. Barnið, sem á að fæðast í desember, verður það sjötta í sögu Bretlands sem á Downingstræti 10 að sínu fyrsta heimili. 